FI Euroopan unionin virallinen lehti L 199/90

KOMISSION PÄÄTÖS,

tehty 25 päivänä heinäkuuta 2005,

isomaltuloosin markkinoille saattamisen sallimisesta uuselintarvikkeena tai elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti

(tiedoksiannettu numerolla K(2005) 2776)

(Ainoastaan saksankielinen teksti on todistusvoimainen)

(2005/581/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,

sekä katsoo seuraavaa:

(1) Südzucker AG esitti 4 päivänä maaliskuuta 2004 Saksan toimivaltaisille viranomaisille hakemuksen isomaltuloosin saattamisesta markkinoille uuselintarvikkeena tai elintarvikkeiden uutena ainesosana.

(2) Saksan toimivaltainen elintarvikkeiden arviointielin antoi 1 päivänä lokakuuta 2004 ensiarvioraporttinsa. Ensiarvioraportissaan se päättelee, että isomaltuloosin ehdotetut käyttötarkoitukset eivät muodosta vaaraa kuluttajille.

(3) Komissio toimitti ensiarvioraportin kaikille jäsenvaltioille 30 päivänä marraskuuta 2004.

(4) Asetuksen (EY) N:o 258/97 6 artiklan 4 kohdassa säädetyssä 60 päivän määräajassa esitettiin kyseisen kohdan mukaisia perusteltuja muistutuksia tuotteen saattamisesta markkinoille. Muistutuksista ja huomautuksista keskusteltiin jäsenvaltioiden kanssa 14 päivänä helmikuuta 2005 pidetyssä pysyvän komitean kokouksessa samassa yhteydessä, jossa käsiteltiin Cargillin toimittamaa alustavaa hakemusta isomaltuloosin saattamisesta yhteisön markkinoille.

(5) Isomaltuloosia sisältävien elintarvikkeiden merkinnöissä ja mainonnassa käytettäviin ravintoarvotietoihin sovelletaan elintarvikkeiden ravintoarvomerkinnöistä 24 päivänä syyskuuta 1990 annettua neuvoston direktiiviä 90/496/ETY (2).

(6) Ensiarvioraportin perusteella voidaan vahvistaa, että isomaltuloosi täyttää asetuksen (EY) N:o 258/97 3 artiklan 1 kohdassa säädetyt perusteet.

(7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Isomaltuloosi, sellaisena kuin se on määriteltynä liitteessä, voidaan saattaa yhteisön markkinoille uuselintarvikkeena tai elintarvikkeiden uutena ainesosana elintarvikkeissa käytettäväksi.

2 artikla

Sana ”isomaltuloosi” on esitettävä tuotteen pakkausmerkinnöissä tai isomaltuloosia sisältävien tuotteiden ainesosaluettelossa.

Isomaltuloosin mainintaan tähdellä (*) liitetyssä selkeästi näkyvässä alaviitteessä on esitettävä teksti ”isomaltuloosi on glukoosin ja fruktoosin lähde”. Tekstin kirjasinlajin on oltava vähintään samankokoinen kuin ainesosien luettelossa.

3 artikla

Tämä päätös on osoitettu Südzucker AG:lle, Mannheim/Ochsenfurt, Maximilianstraβe 10, D-68165 Mannheim.

Tehty Brysselissä 25 päivänä heinäkuuta 2005. Komission puolesta Markos KYPRIANOU Komission jäsen

(1) EYVL L 43, 14.2.1997, s. 1. Asetus sellaisena kuin se on viimeksi muutettuna asetuksella (EY) N:o 1882/2003 (EUVL L 284, 31.10.2003, s. 1).

(2) EYVL L 276, 6.10.1990, s. 40. Direktiivi sellaisena kuin se on viimeksi muutettuna komission direktiivillä 2003/120/EY (EUVL L 333, 20.12.2003, s. 51).